**מקורות תיאור השימוש בחצוצרות במגילת המלחמה (1QM)**

**א. מבוא**

מגילת המלחמה (להלן: מה"מ), היא אחת משבע המגילות הראשונות שנתגלו בשנת 1947, במערה מספר 1 באזור חורבת קומראן. המגילה מתארת מלחמה שתיערך באחרית הימים בין כוחות הטוב – בני אור (כת מדבר יהודה), ובין כוחות הרע – בני חושך (אויבי ישראל), ותביא לניצחונם של בני אור ולביעור הרוע מן העולם.[[1]](#footnote-1) במגילה מפורטים שלבי המלחמה השונים, מרכיבים טקטיים וצבאיים הנוגעים לארגון הצבא, כלי הנשק ודרכי הלחימה של צבא בני אור, תיאורי מלחמה שונים ותפילות הקשורות למלחמה ולעידוד הלוחמים. בשנת 1955 פרסם יגאל ידין מהדורה מפורשת ראשונה של המגילה.[[2]](#footnote-2) לדעת מרבית החוקרים יש לקבוע את זמן חיבורה למחצית השנייה של המאה הראשונה לפנה"ס.[[3]](#footnote-3) אורכה של המגילה כ-2.30 מ' וגובהה כ-16 ס"מ, והיא כוללת 18 דפים שחלקם התחתון לא השתמר. בכל דף שרדו בין 16 ל-19 שורות.[[4]](#footnote-4)

מאז פרסום מה"מ עסקו חוקרים רבים בשאלת מקורות ההשראה עבור כלל הנושאים הצבאיים המתוארים במגילה, ובחנו אם תיאורים אלו מבוססים על שיטה צבאית מסוימת. מקובל כי המקרא היה מקור השפעה עיקרי שממנו שאב מחבר המגילה יסודות צבאיים שונים.[[5]](#footnote-5) בנוסף לכך, קיימת מחלוקת ארוכת שנים בשאלה אם מחבר המגילה הושפע גם משיטות הלחימה בצבאות ההלניסטיים ובצבאות המקבים (כמתואר בעיקר בספר מקבים א), או שמא מדובר בהשפעה משיטות הלחימה בצבאות האימפריה הרומית.[[6]](#footnote-6)

אחד מהנושאים המתוארים במגילה בהרחבה הינו השימוש שנעשה בצבא בני אור בסוגים רבים של חצוצרות בשלבי הלחימה השונים, תוך שימוש במגוון רחב של סיגנלים קוליים המתוארים במונחים טכניים שונים. אפשר כי עיון ממוקד דווקא במקורות לתיאור השימוש בחצוצרות בשדה הקרב במגילה יוכל לתרום לדיון בשאלה הרחבה באשר למקורות ההשראה עבור כלל הנושאים הצבאיים המתוארים במגילה. מדובר בתיאור ייחודי שאינו מוכר לנו מאף מקור יהודי קדום וגם לא מחיבורים הלניסטיים או רומיים. לכן נשאלת השאלה: האם מדובר בתיאור פרי דמיונו של מחבר המגילה, או שתיאור זה מושפע מחיבור כלשהו העוסק בענייני מלחמה, אשר שימש דגם למחבר המגילה? יתכן גם שמדובר בפרקטיקה צבאית שמחבר המגילה הכיר ממציאות חייו.

במקום אחר השוויתי בין מאפייני השימוש בחצוצרות במה"מ ובין מקורות מקראיים שונים הדנים בהשמעת כלים אלו במלחמה. השוואה זו העלתה כי קיים דמיון בין התיאור במגילה אודות השימוש שעושים הכוהנים בחצוצרות על מנת להנכיח את האל בשדה הקרב ובכך להבטיח את הניצחון במלחמה, ובין השימוש בחצוצרות במלחמה במקרא בידי כוהנים במטרה להיזכר לפני האל. לעומת זאת, בשונה ממה"מ, תיאורי השימוש בחצוצרות במלחמה במקרא אינם מפרטים את השימוש בכלים אלו בשדה הקרב.[[7]](#footnote-7) בנוסף לכך, השוואת תיאור השימוש בחצוצרות במה"מ לתיאור השימוש בכלים אלו בספר מקבים א, הראתה כי ישנן מספר נקודות דמיון בין התיאורים המופיעים בחיבורים אלה, אולם הן אינן מעידות בהכרח על השפעת הכתוב בספר מקבים א על מחבר מה"מ.[[8]](#footnote-8) יתרה מכך, קיימים הבדלים רבים בין מאפייני תיאור השימוש בחצוצרות במה"מ ובין מאפייני תיאור השימוש בחצוצרות בספר מקבים א. הבדלים אלו מפחיתים אף יותר את הסבירות לפיה תיאור השימוש בחצוצרות במה"מ הושפע מן הכתוב בספר זה.[[9]](#footnote-9)

במאמר זה אבקש לטעון כי בנוסף להשפעת המקורות המקראיים שצוינה לעיל, תיאור השימוש בחצוצרות במגילה הושפע גם מנהגי השימוש בכלים אלו בצבאות הרומיים. זאת אעשה באמצעות השוואת הכתוב במגילה אודות השימוש בחצוצרות בשדה הקרב, לתיאורים שונים של שימוש צבאי בכלים אלו במקורות כתובים ובממצאים ארכיאולוגיים שונים מן התקופה הרומית. כאמור, השוואה ממוקדת זו בנושא החצוצרות תוכל לשמש גם מעין 'מקרה מבחן' המשליך על השאלה הרחבה באשר למקורות ההשראה עבור כלל הנושאים הצבאיים המתוארים במגילה. נוסף על כך, אבקש להציע אפשרות שלא נידונה עד כה במחקר, שלפיה תיאור השימוש בחצוצרות המופיע במגילה הושפע גם מן השימוש בחצוצרות במקדש בירושלים, כמתואר בספרות התנאים.

**ב. סיכום תיאורי השימוש בחצוצרות המגילה**

אחד מהנושאים המתוארים במגילה בהרחבה הינו השימוש שעושים הכוהנים בסוגים רבים של חצוצרות,[[10]](#footnote-10) במקביל לשימוש שעושים הלויים והעם בשופרות. החצוצרות נזכרות במגילה לראשונה בדפים ב 16 – ג 11. חלק זה של המגילה מוקדש לפירוט שמותיהם של 13 סוגי חצוצרות שונים, הקשורים לשלב במלחמה שבו יעשה בהן שימוש (למשל: 'חצוצרות המקרא', 'חצוצרות המרדף', ועוד),[[11]](#footnote-11) ולפירוט הכתובות השונות שנכתבו על כל אחד מסוגי החצוצרות. כתובות אלה הן בעלות משמעות דתית ואסכטולוגית (למשל ג 4: 'תעודות אל לעצת קודש' ובשורה 5: 'גבורות אל להפיץ אויב ולהניס כל משנאי צדק'), והן מבטאות כנראה את האופן שבו ישפיע השימוש בכל אחד מסוגי החצוצרות על מהלך המלחמה (למשל ג 9: 'ועל חצוצרות המרדף יכתובו נגף אל כול בני חושך ולא ישיב אפו עד כלותם').[[12]](#footnote-12)

חלק מן החצוצרות משמשות למטרות מנהליות (זימון הלוחמים, זימון ראשי הכת וכו'), אך צליליהן אינם מפורטים, וחלקן משמשות למטרות טקטיות על ידי השמעת סיגנלים שונים בקרב, שמטרתם לכוון את הלוחמים בשלבי הלחימה השונים (כגון הסתערות, נסיגה וכו'). החצוצרות הטקטיות מהוות מרכיב מרכזי בתיאורי המלחמה בדפים ז 9 – ט 9 ובדפים טז 3 – יח 4.[[13]](#footnote-13) בחלקים אלה של המגילה ישנו תיאור מפורט של השימוש שעושים הכוהנים בחצוצרות מסוגים שונים על מנת לכוון את הכוחות הלוחמים, באמצעות השמעת סיגנלים קוליים. בנוסף, החצוצרות אינן כלי הנשיפה היחידים המשמשים את צבא בני אור בשדה הקרב. בחלק מתיאורי המלחמה, במקביל לשימוש שעושים הכוהנים בחצוצרות, נעשה שימוש בשופרות בידי הלויים והעם. תיאורים אלו מעידים על התפקיד הייחודי שניתן לכל אחד מן הכלים במלחמה. בעוד שהחצוצרות מושמעות כלפי פנים כדי לכוון את הלוחמים בצבא בני אור, השופרות מושמעים כלפי חוץ במטרה לגרום לפחד ולאימה בקרב האויב. ההבחנה בין הכלים באה לידי ביטוי גם במישור האקוסטי. בעוד שהחצוצרות משמיעות סיגנלים קוליים מסוימים הייחודיים אך ורק להן, השופרות משמיעים קולות מסוג שונה.[[14]](#footnote-14)

**ג. השימוש בחצוצרות במה"מ ובצבאות הרומיים**

השימוש בחצוצרות בצבאות האימפריה הרומית נידון רבות במחקר, הודות למידע הרב העולה ממקורות כתובים מן התקופה הרומית המוסרים מידע אודות שיטות הלחימה שנהגו בצבא הרומי,[[15]](#footnote-15) וכן מממצאים ארכיאולוגיים שונים המתארים באופן ויזואלי את השימוש בחצוצרות בצבאות הרומיים.[[16]](#footnote-16) להלן אשווה בין מאפייני השימוש בחצוצרות בצבאות האימפריה הרומית, לתיאור השימוש בחצוצרות במה"מ.

נקודות הדמיון

* שימוש בסוגים שונים של חצוצרות למטרות שונות: כאמור, במה"מ נזכרים 13 סוגים שונים של חצוצרות הנבדלים זה מזה בשמותיהם, בכתובות שעליהם ובתפקידם בשלבים השונים של המלחמה. לצד זאת, לא נאמר במגילה האם אותם סוגי חצוצרות נבדלו גם בצורתם. גם בצבא הרומי נעשה שימוש בסוגים שונים של חצוצרות למטרות צבאיות שונות (Tuba, Cornu, Bucina, Lituus, Carnyx):

Tuba[[17]](#footnote-17) – אחד ממקורות המידע העיקריים אודות השימוש שעשו הצבאות הרומים בחצוצרות, הינו חיבורו של פובליוס פלאביוס ווגטיוס: תמצית התורה הצבאית ((Epitoma Rei Militaris, שחובר ככל הנראה בשלהי המאה הרביעית לספירה, או בראשית המאה החמישית לספירה.[[18]](#footnote-18) על פי ווגטיוס (ב, 22), השימוש בטובה בשדה הקרב נעשה על מנת לזמן את החיילים ליציאה לקרב וכדי לסמן על נסיגה.[[19]](#footnote-19) בנוסף, הטובה שימשה גם בעתות שלום על מנת להודיע על תחילתן ועל סיומן של המשמרות בשעות הלילה, וכדי להודיע על יציאת החיילים לעבודה במחנה או מחוצה לו ועל תחילתם של תרגולי צעידה או תנועה שונים.[[20]](#footnote-20) אם אכן הטובה שימשה בצבא הרומי על מנת לזמן את החיילים ליציאה לקרב וכדי לסמן על נסיגה, הרי שניתן לראות בכך דמיון לכתוב במה"מ ג 1 ושורה 7 אודות השימוש ב-'חצוצרות מקראם' ו-'חצוצרות המקרא' על מנת לזמן את הלוחמים לצאת לקרב ('סדרי המלחמה וחצוצרות מקראם בהפתח שערי המלחמה לצאת אנשי הבנים', 'על חצוצרות מקרא אנשי הבנים בהפתח שערי מלחמה לצאת למערכת האויב'),[[21]](#footnote-21) וכן לכתוב במה"מ ח 2–3 אודות השימוש ב-'חצוצרות המשוב' על מנת לסמן לחיילים לנוע אחורה לאחר מתקפה ('ואחר יתקעו להם הכוהנים בחצוצרות המשוב ובאו ליד המערכה הראישונה להתיצב למעמדם').[[22]](#footnote-22)

Cornu[[23]](#footnote-23) – על פי ווגטיוס (ב, 22), העברת הפקודות בצבא הרומי, נעשתה באמצעות שימוש בחצוצרות מסוגים שונים בעלות חשיבות שונה. הקורנו עמדה בראש המבנה ההיררכי וצליליה ייצגו את הנחיות מפקדי הלגיון. פקודות אלה לא יועדו לאוזניהם של הלוחמים, אלא הועברו תחילה לנושאי הניסים, שהעבירו בתורם את משמעותן אל החיילים באופן ויזואלי.[[24]](#footnote-24) עוד לדברי ווגטיוס, בעוד שהקורנו שימשה על מנת להעביר את פקודותיהם של המפקדים בשכבת הפיקוד הגבוהה, הטובה שימשה על מנת להעביר את פקודות המפקדים בשכבת הפיקוד הנמוכה, שהנחו את תנועת החיילים בשדה הקרב ובשגרת המחנה (לשימושים שצוינו לעיל).[[25]](#footnote-25) לצד הבחנה זו בין הקורנו והטובה, ווגטיוס מציין שבשעת הקרב הריעו בהן בו זמנית על מנת להודיע על תחילת מתקפה.[[26]](#footnote-26) לדעת ידין, הדבר דומה לכתוב במה"מ ח 8–11 אודות השימוש בחצוצרות ובשופרות בו זמנית, עם תחילתה של המתקפה באמצעות השלכת כלי הנשק:[[27]](#footnote-27) 'והכוהנים יריעו בשש חצוצרות החללים קול חד טרוד לנצח מלחמה והלויים וכול עם השופרות יריעו קול אחד תרועת מלחמה גדולה להמס לב אויב. ועם קול התרועה יצאו זרקות המלחמה להפיל חללים'.[[28]](#footnote-28) לצד זאת, יש לציין שבעוד שבצבא הרומי הטובה והקורנו שימשו על מנת להעביר את הנחיות המפקדים, במה"מ רק 'חצוצרות החללים' מסמנות על תחילת המתקפה ואילו תפקידם של השופרות הינו 'להמס לב אויב'.[[29]](#footnote-29)

פרט לטובה ולקורנו שנידונו לעיל, הצבאות הרומיים עשו שימוש בשלושה סוגי חצוצרות נוספים למטרות שונות: Bucina,[[30]](#footnote-30) Lituus,[[31]](#footnote-31) Carnyx.[[32]](#footnote-32)

* מספר החצוצרות שנמנו על סוגי החצוצרות השונים: במה"מ אין התייחסות למספר החצוצרות הקיימות בכל אחד מ-13 סוגי החצוצרות הנזכרים במגילה, פרט לזה המכונה 'חצוצרות החללים', המונה לפי דף ח 8–9 ובדף טז 7, שש חצוצרות ('והכוהנים יריעו בשש חצוצרות החללים', 'וששת [הכו]הנ[ים יתקעו ב]חצוצרות החללים').[[33]](#footnote-33) כאמור, השימוש שעושים הכוהנים בסוג חצוצרות זה נעשה על מנת לסמן ללוחמים על תחילת המתקפה על האויב, במקביל להשמעת השופרות בידי הלויים והעם. לדעתי, השימוש בשש חצוצרות אלה בו זמנית נעשה על מנת שיישמעו בעוצמה רבה, יחד עם התרועות המושמעות בשופרות.[[34]](#footnote-34)

הלגיון הרומי מנה למעלה מ-5000 חיילים, וכלל 37 עד 39 נגני טובה, ו-35 או 36 נגני קורנו שהוצבו ביחידות הלגיון השונות.[[35]](#footnote-35) מעניין לציין, שבדומה לתיאור במה"מ אודות השימוש בשש 'חצוצרות החללים', קיימים מספר תיאורים המופיעים על גבי ממצאים ארכיאולוגיים שונים, המעידים שגם בצבא הרומי נעשה שימוש בשש חצוצרות במקביל, במהלך טקסים פולחניים ואולי גם בשדה הקרב:

\* עמוד טריאנוס – Plate 9: סצנה זו מתארת טקס פולחני הנערך בתחום מחנה הלגיון ומלווה בתרועה המושמעת במקביל בידי שלושה נגני טובה ושלושה נגני קורנו.[[36]](#footnote-36)

\* עמוד טריאנוס – Plate 55: סצנה זו מתארת טקס פולחני הנערך בתחום מחנה הלגיון. הטקס מלווה בנוכחותם של נושאי הנסים ובקבוצה של שישה נגני טובה הניצבים בשערי המחנה בשתי שורות ומריעים בו זמנית.[[37]](#footnote-37)

\* Tropaeum Traiani:[[38]](#footnote-38) בבסיס המונומנט ישנו אפריז ובו קיימים פאנלים שונים, בהם מופיעים תבליטים המתארים את צבאו של טריאנוס בשעת הקרב. שניים מבין הפאנלים (xi, xlii), מתארים בכל אחד שלושה נגני קורנו הנושפים בו זמנית.[[39]](#footnote-39) לדעת ג'ון פדי, ניתן לראות בכך תמיכה לאפשרות שבצבאו של טריאנוס נעשה שימוש בשש חצוצרות אלה במקביל, כנראה על מנת שקולן יוכל להישמע בברור מעל להמולת המלחמה.[[40]](#footnote-40)

* שימוש בסיגנלים קוליים: כאמור, במה"מ נזכרים 13 סוגים שונים של חצוצרות המחולקים לשתי קבוצות. הקבוצה הראשונה כונתה לעיל בשם 'חצוצרות מנהליות', והיא כוללת שישה סוגי חצוצרות המיועדות לשימוש צבאי מחוץ לשדה הקרב. קבוצת החצוצרות השנייה כוללת שבעה סוגי החצוצרות המשמשות בשדה הקרב על מנת לכוון את תנועת הלוחמים, באמצעות השמעת סיגנלים קוליים מסוגים שונים. בדומה למה"מ, על פי מקורות שונים שחוברו בתקופה הרומית, גם הצבאות הרומיים עשו שימוש בחצוצרות למטרות 'מנהליות' במחנות הצבא, וכן בשדה הקרב. אולם בעוד שמה"מ מפרטת רק את הקולות שהושמעו בחצוצרות בשדה הקרב, המקורות הרומיים מוסרים מידע גם על הסיגנלים שהושמעו בהן בשגרת המחנה. בנוסף, כאמור, מה"מ מתארת במדויק את התכונות האקוסטיות והצליליות של הסיגנלים שהושמעו בחצוצרות בשדה הקרב, ואילו המקורות הרומיים אינם מוסרים מידע בנושא זה.

השמעת סיגנלים קוליים בשגרת המחנה: כאמור, על פי ווגטיוס, הטובה שימשה על מנת להשמיע סיגנל קולי המודיע על יציאת החיילים הרומים לעבודה במחנה, או מחוצה לו. כמו כן, לדבריו, הבוקינה שימשה על מנת להשמיע סיגנל מיוחד שכונה 'Classicum', שהושמע בעת הגעתו של הקיסר למחנה או בזמן עריכת טקס הוצאה להורג. בנוסף, כאמור לעיל, על פי פוליביוס הבוקינה שימשה על מנת להשמיע סיגנלים המודיעים על חילופי המשמרות בשעות הלילה.[[41]](#footnote-41) השימוש בחצוצרות על מנת לסמן את מועדי חילופי המשמרות עולה גם מדבריהם של מחברים נוספים מהתקופה הרומית:

\* יוסף בן-מתתיהו, מלחמת היהודים, ג, ה, ג 86: 'חצוצרות נותנות את האות לשינה, לשמירה ולהשכמה'.[[42]](#footnote-42)

\* פרונטינוס, תחבולות מלחמה[[43]](#footnote-43) (א, ה, 17): 'עם רדת הלילה יצא ממחנהו, השאיר במקום רק מחצצר אחד, והורה לו להשמיע את האותות הרגילים לחילופי משמרות'.[[44]](#footnote-44)

נוסף על שימושים אלה, לפי יוסף בן-מתתיהו (מלחמת היהודים ג, ה, ד 89–91), הצבאות הרומים נהגו להשמיע בחצוצרה שלושה סיגנלים המודיעים על סדר הפעולות בעת עזיבת המחנה: 'כאשר יש לפרק את המחנה נשמעת תרועת החצוצרה, ו[אז] איש אינו נשאר בטל ממלאכה. בהינתן האות הם עוקרים את האוהלים ממקומם וכולם נערכים ליציאה. תרועה שניה היא האות לכולם להיות מוכנים ליציאה: מיד מעמיסים את הכבודה על הפרדות ושאר בהמות המשא ומתייצבים דרוכים כרצים על קו זינוק...תרועה שלישית היא האות ליציאה ולזירוז המתמהמהים מסיבה כלשהי, לבל יעדר איש ממקומו בשורות'.[[45]](#footnote-45) השימוש בחצוצרות כסימן לתזוזת המחנה עולה גם מדבריו של פרונטינוס (תחבולות מלחמה א, א, 13): 'מרקוס ליקיניוס קרסוס, שנשאל מתי הוא מתכוון להסיע את מחנהו ממקומו, ענה לשואל: אתה מפחד שלא תשמע את תרועת החצוצרה?'.[[46]](#footnote-46)

השימוש בחצוצרות במחנות צבא בני אור, נזכר במה"מ ג 4–5, בהן נזכרות 'חצוצרות המחנות' שתפקידן בימי שלום עולה מן הכתובת שעליהן: 'ועל חצוצרות המחנות יכתובו שלום אל במחני קדושיו'.[[47]](#footnote-47) אולם בשונה מן המקורות הרומיים שהובאו לעיל, מה"מ אינה מוסרת כל מידע על מאפייני השימוש בחצוצרות מחוץ לשדה הקרב, במחנות הצבא. הסיבה לכך אינה ידועה והיא עשויה לנבוע אולי מכך שעיקר עניינו של מחבר המגילה היה בתיאור השימוש בחצוצרות בשדה הקרב ולא בתיאור השימוש בחצוצרות שנעשה מחוצה לו. כמו כן, אפשר שפירוט סוגי הקולות שהושמעו בחצוצרות במחנות צבא בני אור אכן הופיע במגילה, אך לא שרד.

השמעת סיגנלים קוליים בשדה הקרב: על פי ווגטיוס (תמצית התורה הצבאית, ב, 22 וכן ג, 5),[[48]](#footnote-48) חיילי הלגיונות הרומיים הקדישו זמן רב ללימוד משמעותם של הסיגנלים הקוליים המושמעים בחצוצרות, על מנת שיוכלו לציית אליהם ללא היסוס. זאת מאחר שסיגנלים אלה סימנו את הנחיות המפקדים בעת מתקפה, מרדף, עצירה או נסיגה.[[49]](#footnote-49) אם אכן שימשו החצוצרות בצבא הרומי על מנת לכוון את החיילים בהתאם לפעולות הצבאיות הללו, הרי שניתן לראות בכך דמיון לתיאור השימוש בחצוצרות במה"מ, בכמה מקומות. ראשית, השימוש בחצוצרות על מנת להודיע על מתקפה נזכר במקומות שונים במה"מ, בהם מתואר השימוש שנעשה ב-'חצוצרות החללים' כדי להודיע על התחלת מתקפה באמצעות השלכת כלי הנשק.[[50]](#footnote-50) שנית, השימוש בחצוצרות על מנת להודיע על תחילת מרדף אחר האויב, נזכר במה"מ ט 6,[[51]](#footnote-51) שם מתוארת תקיעה ב-'חצוצרות המרדוף'.[[52]](#footnote-52) לבסוף, השימוש בחצוצרות על מנת להודיע על נסיגה או על תנועה לאחור, נזכר במה"מ ח 1–3,[[53]](#footnote-53) שם מתוארת תקיעה ב-'חצוצרות המשוב' כדי להודיע לחיילים לנוע לאחור, לאחר סיום שלב המתקפה.

מידע נוסף באשר לשימוש שעשו הצבאות הרומיים בסיגנלים קוליים המושמעים בחצוצרות בשדה הקרב עולה מדבריו של יוסף בן-מתתיהו, בשני מקומות. המקום הראשון, הינו במלחמת היהודים (ב, כ, ז 579), שם יוסף מתאר כיצד לימד את המורדים היהודים את שיטות הלחימה הרומיות. אחד מן הנושאים שלימד יוסף את המורדים היה אופן השימוש בחצוצרות במלחמה: 'הוא לימד אותם...את תקיעת החצוצרה כאות להתקפה או לנסיגה'.[[54]](#footnote-54) לדעת פדי, דבריו של יוסף בן-מתתיהו מעידים הן על החשיבות הרבה שהייתה בעיניו לשימוש בסיגנלים מסוימים בחצוצרות לשם מתן פקודות בשדה הקרב, והן על החשיבות שהייתה לשימוש זה בחצוצרות בעיני הרומים, שאת שיטותיהם ביקש יוסף להנחיל למורדים.[[55]](#footnote-55) כאמור, השימוש בחצוצרות כדי להודיע על מתקפה נזכר גם במה"מ במקומות שונים המתארים את השימוש שנעשה ב-'חצוצרות החללים'. בנוסף, השימוש בחצוצרות על מנת להודיע על נסיגה נזכר במה"מ בתיאור השימוש ב-'חצוצרות המשוב'.[[56]](#footnote-56)

המקום השני, מופיע במלחמת היהודים (ו, א, ז 68–70), שם יוסף בן-מתתיהו מתאר כיצד החיילים הרומים משמיעים אות בחצוצרה על מנת לגרום למורדים היהודים לדמות בנפשם שהחלה מתקפה ולנטוש את משמרתם, בעוד שהכוחות הרומיים ממתינים במרחק לאות זה, על מנת לצאת לקרב: 'ובשעה התשיעית של הלילה העפילו בדומיה דרך הריסות הפרצה אל האנטוניה, הרגו את השומרים הראשונים שנתקלו בהם ואשר נמו את שנתם, השתלטו על החומה וציוו על החצוצרן להשמיע את האות. ל[תרועת החצוצרה] נעורו לפתע שאר השומרים משנתם, קמו בבהילות וברחו...; הבהלה [שעוררה] תרועת החצוצרה הביאה אותם לדמות בנפשם שהאויב עלה [באנטוניה] בהמוניו. בשמוע קיסר את האות ערך את חילו במהירות לקרב'.[[57]](#footnote-57)

השימוש שעשו הרומים בחצוצרות על מנת להודיע על תחילת מתקפה נזכר גם בדבריו של פרונטינוס בשני מקומות:

\* ב, ז, 8: 'לוקיוס לוקולוס, כאשר ראה שהפרשים המוקדונים מחילות העזר שלו ערקו לפתע כאיש אחד אל האויב, ציווה להריע בחצוצרות ושילח בעקבותיהם יחידות פרשים אחרות, האויב חשב שהחל הקרב וקידם את העריקים בחניתות'.[[58]](#footnote-58)

\* ג, ט, 3: 'מריוס בחר למבצע...חיילים זריזים ותוקעי חצוצרות...הגיעו אל חלקו האחורי של המבצר, שלא היו בו מגינים, ועל פי המצווה החלו להריע ולתקוע בחצוצרות. בהישמע האות המוסכם דרבן מריוס את אנשיו לקרב ויצא לתקוף בלהט את מגיני המבצר'.[[59]](#footnote-59)

בשונה מן המקורות שנידונו עד כה, בהם השימוש בחצוצרות נעשה על מנת לכוון את תנועת הכוחות הלוחמים בקרב, יוסף בן-מתתיהו (מלחמת היהודים ג, ז, כז 265–266), מתאר כנראה שימוש בחצוצרות למטרה שונה: 'והנה השמיעו בבת אחת החצוצרות של כל הלגיונות את תרועתן, החיל ענה בשאגת קרב אדירה, ובהינתן האות נורו החצים מכל עבר עד כי חשך אור היום. בזכרם את פקודות יוספוס אטמו אנשיו את אוזניהם מפני רעש התרועה וחיפו על גופם מפני מטר החצים'.[[60]](#footnote-60) מדבריו של יוסף בן-מתתיהו עולה כי לאחר הישמע תרועת החצוצרות, 'החיל ענה בשאגת קרב אדירה'. כלומר, מטרת השמעת החצוצרות לא הייתה על מנת להודיע על תחילת הירי, אלא על מנת לעודד את החיילים הרומים ולמלאם ברוח קרב. כמו כן, תיאורו של יוסף כיצד עם הישמע תרועת החצוצרות 'אטמו אנשיו את אוזניהם מפני רעש התרועה', מסביר שתרועה זו נעשתה גם כדי לגרום לפחד בקרב הנצורים. אם אכן מטרת התרועה הייתה לגרום להשפעה פסיכולוגית על המורדים, הדבר דומה לתיאור המופיע במה"מ ח 9–10, העוסק דווקא בשימוש בשופרות: 'והלויים וכול עם השופרות יריעו קול אחד תרועת מלחמה גדולה להמס לב אויב'. האפשרות לפיה ישנו קשר בין תיאורו של יוסף בן-מתתיהו ובין הכתוב במה"מ, מקבלת חיזוק מן הדמיון הקיים בין תיאורו כיצד חצוצרות כל הלגיונות 'השמיעו בבת אחת...את תרועתן', לשימוש שנעשה במה"מ במונח 'קול אחד', שלדעתי מציין הפקה קולית רבת משתתפים הנעשית כמקשה אחת ובתזמון אחיד.[[61]](#footnote-61)

* השימוש בחצוצרות במסעות הצבא: השימוש בחצוצרות במסעות הצבא נזכר במה"מ ברשימת החצוצרות בדף ג, בשני מקומות. המקום הראשון הינו בשורות 5–6 המציינות את 'חצוצרות מסעיהם', שתפקידן במסע הצבא לקראת המלחמה עולה כנראה מן האופי המלחמתי של הכתובת שעליהן: 'ועל חצוצרות מסעיהם יכתובו גבורות אל להפיץ אויב ולהניס כול משנאי צדק ומשוב חסדים במשנאי אל'.[[62]](#footnote-62) המקום השני הינו בשורות 10–11 המציינות את 'חצוצרות דרך המשוב' המשמשות במסע הצבא חזרה לירושלים, לאחר הניצחון במלחמה: 'ועל חצוצרות דרך המשוב ממלחמת האויב לבוא אל העדה ירושלים יכתובו גילות אל במשוב שלום'. לפי יוסף בן-מתתיהו, גם בצבא הרומי נעשה שימוש בחצוצרות במסעות:

\* מלחמת היהודים (ג, ו, ב 123–124): 'אחרי הסמלים הקדושים הלכו המחצצרים ואחריהם שדירת המסע העיקרית, ערוכה בשישה חיילים לרוחב [השורה]'.[[63]](#footnote-63)

\* מלחמת היהודים (ה, ב, א 48): 'אחריהם נושאי נסי הצבא ובתווך [נושאי] העיט, לפניהם התוקעים בחצוצרות ואחריהם שדירת [חיל] הרגלים בשורות של שישה'.[[64]](#footnote-64)

צעידתם של נגני החצוצרות בראש טור מסע הצבא הרומי בסמוך לנושאי הנסים, מתוארת גם על גבי עמוד טריאנוס.[[65]](#footnote-65)

* שימוש בחצוצרות למטרה רוחנית: כאמור, השימוש בחצוצרות בשדה הקרב במה"מ נעשה לשתי מטרות. האחת ברמה הפרקטית, לשם הכוונת הלוחמים בשדה הקרב באמצעות השמעת סיגנלים קוליים. השנייה ברמה הרוחנית, כדי להביא לנוכחותו של האל בקרב ולתמיכתו בצבא בני אור. לדעת ידין, השימוש הצבאי בחצוצרות למטרה רוחנית הינו מאפיין ייחודי לעם ישראל בכלל ולתיאור במה"מ בפרט. זאת מאחר שלדעתו השימוש בחצוצרות בצבאות הרומיים נעשה למטרה צבאית וטקטית בלבד ואילו בקרב עם ישראל, בנוסף לשימוש בחצוצרות למטרות טקטיות, נעשה בהן שימוש גם כדי לציין את אופייה הדתי של המלחמה וגם כדי להיזכר לפני האל.[[66]](#footnote-66) על מנת לבסס את טענתו, ידין מצטט את האמור במדרש ויקרא רבה[[67]](#footnote-67) פרשה כט ד (מהדורת מרגליות, עמ' תרעד): ' "אשרי העם יודעי תרועה" (תהילים פט 16), א"ר יאשיה וכי אומות העולם אינן יודעין להריע? כמה קרנים[[68]](#footnote-68) יש להם, כמה בוקיינוס[[69]](#footnote-69) יש להם, כמה סרפיתות[[70]](#footnote-70) יש להן, ואת אמר אשרי העם יודעי תרועה? אלא אשרי העם שהן יודעים לרצות את בוראן בתרועה. מה הקב"ה עושה עומד מכסא הדין ויושב על כסא הרחמים ומתמלא עליהם רחמים והופך להם מדת הדין למדת הרחמים'.

ואולם, בשונה מדעתו של ידין, לפי מקורות שונים מהתקופה הרומית, גם בצבאות הרומיים נעשה שימוש בחצוצרות למטרות רוחניות. המקור הראשון הינו חיבורו של טאקיטוס, אנאלים (א, כח, 1–2),[[71]](#footnote-71) המתאר מקרה שארע באחד מהלילות בו ראו החיילים באורו המעומעם של הירח, אות מבשר רעות. על מנת לסלק את השפעתו הרעה של האות, הריעו החיילים בכל סוגי החצוצרות והקרנות שבידיהם.[[72]](#footnote-72) בנוסף, על גבי עמוד טריאנוס מופיעות מספר סצנות המתארות שימוש בחצוצרות כחלק מטקסים פולחניים שונים, שנערכו במחנה הלגיון הרומי:

\* Plate 9: סצנה זו מתארת טקס פולחני המכונה 'Lustratio', הנערך בתחום מחנה הלגיון ומטרתו היא טיהור המחנה והצבא. הטקס כלל העלאת קורבנות ולווה בתרועה המושמעת במקביל בידי שלושה נגני טובה ושלושה נגני קורנו, הפונים בתרועתם אל המזבח.[[73]](#footnote-73)

\* Plate 55: סצנה זו מתארת טקס פולחני הנערך בתחום מחנה הלגיון, לאחר השלמת הקמתו. במרכז הטקס עומד הקיסר ומנסך מעל למזבח. הטקס מלווה בקבוצה של שישה נגני טובה הניצבים בשתי שורות בשערי המחנה ומריעים בו זמנית כלפי המזבח.[[74]](#footnote-74)

3) Plate 124:[[75]](#footnote-75) סצנה זו מתארת טקס פולחני הנערך בתחום מחנה הלגיון ומטרתו היא טיהור האדמה שזה עתה נכבשה. במרכז הטקס עומד הקיסר ומנסך מעל למזבח, כשהוא עטוי בצעיף המכונה 'Pontifex Maximus', הניתן לכוהן העליון של האימפריה. מחוץ למחנה מתוארת שיירת בהמות המובלות להעלאה לקורבן ובראשה צועדים שלושה נגני קורנו המריעים בו זמנית (ואולי גם נגן טובה שצורתה שרדה רק בחלקה).[[76]](#footnote-76)

בנוסף למקורות אלה, בחיבורו של וארו, השפה הלטינית (ה, 117),[[77]](#footnote-77) נזכרים נגני טובה המכונים: 'Tubicines Sacrorum Populi Romani', שתפקידם היה לנגן בטובה בטקסים פולחניים.[[78]](#footnote-78) כמו כן, לדבריו (ו, 14), נהגו לערוך ברומא טקס שכונה 'Tubilustrium', בו טוהרו החצוצרות ששימשו בטקסים הפולחניים.[[79]](#footnote-79) טקס זה נערך בשני מועדים. הראשון נערך בתאריך 23 למרץ שהיה היום האחרון לחג המכונה 'Quinquatrus', שהוקדש לאל המלחמה, מארס. ואילו השני נערך בתאריך 23 למאי במהלך חג שהוקדש לאל וולקן.[[80]](#footnote-80)

נקודת השוני – זהות המנגנים בחצוצרות ומעמדם בהיררכיה הצבאית: המקום הנרחב שניתן במה"מ לתיאור פעולותיהם של הכוהנים במלחמה, מעיד ככל הנראה על ראייתו של מחבר המגילה את הכוהנים כמנהיגי צבא בני אור הן ברמה הרוחנית, והן ברמה הצבאית והטקטית.[[81]](#footnote-81) מנהיגותם של הכוהנים מתבטאת בעמידתו של הכוהן המכונה 'הכוהן האחד' ו-'כוהן הראש' בראש הצבא,[[82]](#footnote-82) ועולה גם מן המקום הנרחב שניתן במגילה בדפים י–טו לתיאור תפילות ונאומים שנושאים הכוהנים בפני הלוחמים, במטרה לחזק את ידיהם. בנוסף, מנהיגותם הצבאית והטקטית של הכוהנים באה לידי ביטוי בשימוש שנעשה על ידם בחצוצרות, על מנת לכוון את תנועות הלוחמים בקרב. לעומת מעמדם הגבוה של המנגנים בחצוצרות בצבא בני אור, השימוש בחצוצרות בלגיונות הרומיים נעשה בידי חיילים פשוטים,[[83]](#footnote-83) שכונו בשם הכללי 'Aeneatores', וכן בשמות ספציפיים שנבעו משמו של הכלי בו ניגנו (Tubicines,Cornicines , ו-Bucinatores). חיילים אלה היו בעלי הדרגה הצבאית הנמוכה ביותר מבין כל חיילי הלגיון וזכו לקידום לעיתים רחוקות.[[84]](#footnote-84)

**השימוש בחצוצרות במה"מ ובצבאות הרומיים – סיכום**

מטרת הסקירה שהובאה לעיל, הייתה לברר את הטענה לפיה תיאור השימוש בחצוצרות במה"מ הושפע גם משיטות המלחמה בצבאות האימפריה הרומית. ממצאי הסקירה העלו שקיים הבדל בין מעמדם של המנגנים בחצוצרות במה"מ, ובין מעמדם של המנגנים בחצוצרות בצבאות הרומיים. לצד הבדל יחיד זה, ישנם מספר קווי דמיון בין מאפייני תיאור השימוש בחצוצרות במה"מ למאפייני השימוש בחצוצרות בצבאות הרומיים:

\* בדומה לתיאור המופיע במה"מ, הצבאות הרומיים עשו גם הם שימוש בכמה סוגים של חצוצרות למטרות צבאיות שונות.

\* בדומה לכתוב במה"מ ח 8–9 ובדף טז 7, אודות השימוש 'בשש חצוצרות החללים', קיימים תיאורים המופיעים על גבי ממצאים ארכיאולוגיים שונים המעידים שגם בצבא הרומי נעשה שימוש בשש חצוצרות במקביל, בטקסים פולחניים ואולי גם בשדה הקרב.

\* בדומה למה"מ, לפי מקורות שונים שחוברו בתקופה הרומית גם הצבאות הרומיים עשו שימוש נרחב בסיגנלים קוליים מסוגים שונים שהושמעו בחצוצרות, כדי לכוון את הלוחמים בשדה הקרב.

\* בדומה לכתוב במה"מ ג 5–6, אודות השימוש ב-'חצוצרות מסעיהם', ובשורות 10–11, אודות השימוש ב-'חצוצרות דרך המשוב' המשמשות במסע הצבא חזרה לירושלים, גם הצבאות הרומיים עשו שימוש בחצוצרות במסעות.

\* השימוש בחצוצרות בשדה הקרב במה"מ נעשה ככל הנראה לשם הכוונת הלוחמים בשדה הקרב, ובנוסף, כדי להביא לנוכחותו של האל בקרב ולתמיכתו בצבא בני אור. מקורות שונים מהתקופה הרומית מעידים על כך שגם בצבאות הרומיים נעשה שימוש בחצוצרות למטרות רוחניות (כגון להרחקת אותות מבשרים רע וכן בטקסים פולחניים שונים).

אמנם, בשל מרחק הזמן הקיים בין כמה מן המקורות המתארים את שיטות הלחימה בצבא הרומי (שתיארוכם נע כאמור בין המאה השנייה לפנה"ס ועד המאה הרביעית לספירה), ובין זמן חיבורה של מה"מ (המתוארך כאמור למחצית השנייה של המאה הראשונה לפנה"ס), לא ניתן לראות בקווי דמיון אלו הוכחה גמורה להשפעת שיטות הלחימה הרומיות על תיאור השימוש בחצוצרות במה"מ. אולם יש בהם כדי להוסיף משקל לאפשרות זו.

**ד. השימוש בחצוצרות במקדש לפי ספרות התנאים**

כאמור, עד כה הוצעו במחקר שלושה מקורות שהשפיעו אולי על תיאור השימוש בחצוצרות במה"מ: המקרא, השימוש שנעשה בחצוצרות בצבאות המקבים והשימוש שנעשה בחצוצרות בצבאות הרומיים. אולם עד כה לא נבחנה האפשרות לפיה תיאור השימוש בחצוצרות המופיע במגילה הושפע גם מן השימוש שנעשה בחצוצרות במקדש בירושלים, כמתואר בספרות התנאים. להלן אציג שתי נקודות דמיון בין האמור במקורות התנאיים ובין הכתוב במה"מ, התומכות באפשרות זו.

* הדגם 'תקיעה – תרועה – תקיעה': על פי האמור במקורות תנאיים שונים, השימוש בחצוצרות במקדש נעשה באמצעות השמעת נוסחה קולית קבועה: 'תקיעה – תרועה – תקיעה', שהושמעה בכל יום במקדש בזמנים שונים, וכן גם בחגים ובמועדים שונים.[[85]](#footnote-85) השוואת תיאורי הקרבות המופיעים במגילה מגלה דגם ספרותי אחיד החוזר בכל התיאורים, הכולל שלושה שלבים עיקריים החוזרים שוב ושוב במהלך הלחימה.[[86]](#footnote-86) על אף שתיאור שלבים אלו מופיע במקומות שונים במגילה,[[87]](#footnote-87) התיאור המלא ביותר קיים בדף ח 3–14:[[88]](#footnote-88)

1) השלב הראשון, מתואר בשורות 3–8, ובו הכוהניםתוקעים בחצוצרות על מנת לסמן ללוחמים על מועד היציאה למתקפה וכדי לכוון את תנועתם לעבר האויב ולהכינם לקראת שלב הטלת כלי הנשק: 'ותקעו הכוהנים בחצוצרות המקרא ויצאו שלושה דגלי בינים מן השערים ועמדו בין המערכות...ותקעו הכוהנים בחצוצרות קול מרודד ידי סדר מלחמה והראשים יהיו נפשטים לסדריהם איש למעמדו. ובעומדם שלושה סדרים יתקעו להם הכוהנים תרועה שנית קול נוח וסמוך ידי מפסע עד קורבם למערכת האויב ונטו ידם בכלי המלחמה'.

2) השלב השני, מתואר בשורות 8–13, ובו הכוהנים מריעים בחצוצרות על מנת לסמן על תחילת הטלת כלי הנשק, ואילו הלויים והעם מריעים בשופרות על מנת לגרום להשפעה פסיכולוגית על האויב: 'והכוהנים יריעו בשש חצוצרות החללים קול חד טרוד לנצח מלחמה והלויים וכול עם השופרות יריעו קול אחד תרועת מלחמה גדולה להמס לב אויב. ועם קול התרועה יצאו זרקות המלחמה להפיל חללים. קול השופרות יחישו ובחצוצרות יהיו הכוהנים מריעים קול חד טרוד לנצח ידי מלחמה עד השליכם למערכת האויב'.

3) השלב השלישי והאחרון, מתואר בשורות 13–14 ובו הכוהנים תוקעים בחצוצרות על מנת לסמן ללוחמים לשוב לאחור בסיום שלב הטלת כלי הנשק: 'ואחר יתקעו להם הכוהנים בחצוצרות המשוב קול נוח מרודד סמוך'.

על פי תיאור זה, סוג הקול העיקרי המופיע בשלב הראשון הינן תקיעות. בנוסף, סוג הקול היחידי המופיע בשלב השני הינן תרועות המושמעות בחצוצרות וכן בשופרות, ואילו סוג הקול היחיד המופיע בשלב השלישי הינו תקיעה. על אף שלא ניתן יהיה להוכיח זאת, אבקש להציע שהדגם: 'תקיעות – תרועות – תקיעה', שהושמע בשלושת שלבי הלחימה המתוארים במגילה הושפע מן הדגם הקולי: 'תקיעה – תרועה – תקיעה', שהושמע בחצוצרות במקדש, כמתואר בספרות התנאים.

הקושי הקיים בהצעה זו עולה מן הכתוב בסיום השלב הראשון בשורות 6–8:[[89]](#footnote-89) 'ובעומדם שלושה סדרים יתקעו להם הכוהנים תרועה שנית קול נוח וסמוך ידי מפסע עד קורבם למערכת האויב ונטו ידם בכלי המלחמה'. לפי שורות אלו, השלב הראשון (המאופיין כאמור בהשמעת תקיעות), מסתיים בהשמעת תרועה ולא בהשמעת תקיעה. אולם אפשר ששוני זה נובע מכך שמדובר בסיגנל שהיו לו שתי מטרות. האחת, להודיע על סיום השלב הראשון (תנועה לקראת האויב), באמצעות השמעת קול שונה מן התקיעות שהושמעו קודם לכן, ואילו מטרתו השנייה הייתה לסמן ללוחמים להתכונן לקראת השלב הבא (השלכת כלי הנשק), המאופיין כולו בתרועות.

* השימוש בחצוצרות ובשופר במקדש בתעניות ציבור: במשנה ראש השנה ג, ג נאמר: 'ובתעניות שלזכרים כפופים...ושתי חצוצרות באמצע. שופר מקצר וחצוצרות מאריכות, שמצוות היום בחצוצרות'. על פי האמור במשנה, בתעניות ציבור שנערכו במקדש השמעת החצוצרות והשופר נעשתה בתחילה במשותף אולם כיוון שביום זה החצוצרות הן העיקר, מאריכים את השמעת קולן ביחס לשופר.[[90]](#footnote-90) כאמור, השימוש בחצוצרות ובשופרות במשותף בשדה הקרב מתואר במה"מ בכמה מקומות. כפי שציינתי במקום אחר,[[91]](#footnote-91) הקושי העיקרי בהבנת האופן בו הושמעו החצוצרות והשופרות בצוותא בתיאורים אלו, טמון בהבנת המונחים: 'קול השופרות יחישו' (ח 11), 'וכול העם יחשו מקול התרועה' (ט 1, טז 8–9), ו-'וכול העם יניחו קול התרועה' (יז 14).[[92]](#footnote-92) בשל קושי זה, לא ניתן לדעת בוודאות מהי משמעותם של מונחים אלו. לפי אחת מן האפשרויות, השמעת החצוצרות והשופרות נעשתה בתחילה במשותף על מנת לסמן על תחילת הטלת כלי הנשק (בחצוצרות), ולהטיל מורא על האויב (בשופרות). בשלב השני קול השופרות נפסק ואילו תרועת החצוצרות נמשכת עד לסיום הטלת כלי הנשק בידי הלוחמים. אם אפשרות זו נכונה, ניתן להציע שאופן תיאור השימוש בחצוצרות ובשופרות במה"מ הושפע מן האופן שבו נעשה שימוש בשני הכלים הללו בתעניות שנערכו במקדש, לפי ספרות התנאים.

**ה. מקורות תיאור השימוש בחצוצרות במה"מ – סיכום ומסקנות**

השוואת תיאורי השימוש בחצוצרות בצבאות הרומיים לתיאור השימוש בחצוצרות במלחמה במה"מ העלתה מספר קווי דמיון המחזקים את הטענה לפיה מחבר המגילה הושפע משיטות הלחימה הרומיות. בחלק האחרון של הדיון הצעתי שאופן השימוש שנעשה בחצוצרות במגילה בשלבי הלחימה השונים הושפע אולי גם מן האופן שבו נעשה שימוש בחצוצרות במקדש בירושלים, לפי ספרות התנאים. המסקנה שלי היא שתיאור השימוש בחצוצרות במה"מ נובע, ככל הנראה, משילוב בין התיאורים המקראיים בכל הקשור לפן הרוחני של השימוש בחצוצרות על מנת להיזכר לפני האל, ובין נהגי השימוש בחצוצרות בצבאות הרומיים בכל הקשור לשימוש בחצוצרות בשדה הקרב כאמצעי טקטי להכוונת הלוחמים, ואולי גם מן האופן שבו נעשה שימוש בחצוצרות במקדש, לפי המקורות התנאיים. אם מסקנה זו נכונה, הרי שהדיון הממוקד שנעשה במאמר זה בתיאור השימוש בחצוצרות בשדה הקרב במה"מ יוכל לתרום לשאלה הרחבה באשר למקורות ההשראה עבור כלל הנושאים הצבאיים המתוארים במגילה ואף להוסיף לה כיווני מחקר חדשים.

1. \* המאמר מבוסס על פרק מתוך עבודת דוקטורט שנעשתה במחלקה למוזיקה באוניברסיטת בר-אילן, בהנחיית פרופ' אהרן שמש ז"ל, ד"ר ברק כהן וד"ר רחל קולנדר ואושרה בשנת 2020: החצוצרה מן המקרא עד לסוף תקופת התנאים: עיון ארכיאו-מוזיקולוגי בתפקודה, בצורתה, בצליליה ובמשמעותה הסמלית. אבקש להודות...

 שולץ, הצד הספרותי, עמ' 321; ישי, שחזור הנוסח, עמ' 41. [↑](#footnote-ref-1)
2. יגאל ידין, מגילת מלחמת בני אור בבני חושך (ירושלים: מוסד ביאליק, 1955). להלן: בני אור בבני חושך. [↑](#footnote-ref-2)
3. דיוויס, 1QM, עמ' 90; דוהיים, חיבורי המלחמה, עמ' 14, 41; שולץ, כיבוש העולם, עמ' 31. [↑](#footnote-ref-3)
4. בשנת 1949 התגלו במערה מספר 1 קטעים נוספים השייכים למה"מ (1Q33), שאחד מהם שייך לדף נוסף והדבר מעיד שסוף היצירה חסר (שולץ, הצד הספרותי, עמ' 322). בשנת 1952 נתגלו במערה מספר 4 קטעים (4Q491–4Q496), העוסקים גם הם בתיאור מלחמת אחרית הימים ומגלים דמיון לתוכנה וללשונה של מה"מ (באייה, מערה 4 ג, עמ' 12–72). יש הרואים בחלק מן הקטעים הללו עותקים של מה"מ (דוהיים, חיבורי המלחמה, עמ' 20–23, ביחס למגילות 4Q492, 4Q494 ו-4Q495), ובחלק אחר מהדורות שונות של החיבור שהועתק במה"מ (שולץ, הצד הספרותי, עמ' 323, ביחס למגילות 4Q491 ו-4Q493). לדעת רוני ישי קטעים אלו אינם עותקים של מה"מ, אלא חלק ממסורת של מה שהיא מכנה 'ספרות מלחמה', שהשתמשה ביחידות מסורתיות של תפילות ודגמים קבועים של תיאור המלחמה (ישי, ספרות המלחמה, עמ' 302–327; הנ"ל, התפילות, עמ' 143–146). לדעת שולץ (כיבוש העולם, עמ' 16–30, 366–390), הקטעים מן המערה הרביעית מכילים תיאורים מקוצרים של שלבי מלחמת אחרית הימים. [↑](#footnote-ref-4)
5. למשל ידין, בני אור בבני חושך, עמ' 14–16; דוהיים, חיבורי מלחמה, עמ' 103; מרטינז, מקורות, עמ' 224; שצמן, היבטים צבאיים, עמ' 348; יאסן, דמיונות, עמ' 194 ועוד. [↑](#footnote-ref-5)
6. לדעה כי מדובר בהשפעה משיטות המלחמה בצבאות ההלניסטיים ובצבאות המקבים ראו: פברייה, הטקטיקה, עמ' 53–59; אבי-יונה, המלחמה, עמ' 4; סגל, מגילת המלחמה, עמ' 9–18; אוסטן-סאקן, האל ובליעל, עמ' 61–64; דייויס, 1QM, עמ' 60–65; דוהיים, חיבורי מלחמה, עמ' 83–84, 89. לטענה כי מדובר בהשפעה משיטות המלחמה בצבאות האימפריה הרומית ראו: ידין, בני אור בבני חושך, עמ' 14–16, 103–105; דופון-סומר, הכתבים, עמ' 167, 177; גמירקין, מגילת המלחמה, עמ' 124–129; הנ"ל, רמזים היסטוריים, עמ' 172, 174, 198–199, 202; אלכסנדר, אימפריית הרשע, עמ' 29; מרטינז, מקורות, עמ' 224; דוהיים, חיבורי מלחמה, עמ' 84, 90–95. לדעת ישראל שצמן, מדובר בחיבור אוטופי ואסכטולוגי המשלב בין יסודות מקראיים ובין ריאליה צבאית הלקוחה משיטות הלחימה בצבאות ההלניסטיים וכן בצבאות הרומיים (שצמן, צבאות החשמונאים, עמ' 212–214; הנ"ל, על הצבא, עמ' 131; הנ"ל, היבטים צבאיים, עמ' 343, 368–369, 382). לדיון באשר לטענות חוקרים אלו ראו פיאמנטה, החצוצרה, עמ' 80–82. [↑](#footnote-ref-6)
7. לדיון השלם בנקודות הדמיון ובנקודות השוני בין מאפייני השימוש בחצוצרות במה"מ ובין מאפייני השימוש בכלים אלו במקורות מקראיים שונים ראו פיאמנטה, החצוצרה, עמ', 75–79. [↑](#footnote-ref-7)
8. החצוצרות נזכרות בספר מקבים א במספר מקומות: ג, 54; ד 40; ה 31–33; ו 33; ז 45; ט 12; טז 8, ויתכן שגם בפרק ד 13. בנוסח הספר בשפה היוונית כלים אלו מכונים: σάλπιγξ, σάλπιγξι (Salpinx, Salpinxi). ראו:W. Kappler, *Maccabaeorum Liber* I, Göttingen 1967, pp. 67, 72, 78, 86, 95, 100–101, 144. הסלפינקס הינו סוג חצוצרה שרווח בתרבות ההלניסטית (להגדרה המורפולוגית של כלים מסוג חצוצרה ראו אצל פיאמנטה, החצוצרה, עמ' 125–126). לפי תיאורים שונים המופיעים על גבי כלי חרס יווניים ושרידים של כלים אלו שנמצאו בחפירות ארכיאולוגיות מדובר היה בחצוצרה בעלת קנה ארוך ודק שהלך והתרחב בקצהו לכדי צורת פעמון צר ואורכה היה 0.80–1.55 ס"מ. כלי זה שמש בעיקר בשדה הקרב ובטקסים פולחניים. על כלי זה ראו:Bowyer, *Echoes of the Salpinx: The Trumpet in Ancient Greek Culture*, PhD Thesis, University of London 2016. [↑](#footnote-ref-8)
9. לדיון השלם בנקודות הדמיון ובנקודות השוני בין תיאור השימוש בחצוצרות במה"מ ובין תיאור השימוש בכלים אלו בספר מקבים א ראו פיאמנטה, החצוצרה, עמ' 83–87. [↑](#footnote-ref-9)
10. ידין, בני אור בבני חושך, עמ' 82; בוקמוהל, החצוצרה, עמ' 208. מעניין כי השימוש בחצוצרות במלחמת אחרית הימים נזכר גם בספרות חז"ל, בספרי במדבר עו 2–4 (כהנא, ספרי במדבר א , עמ' 180–181), הדורש את הכתוב בבמדבר י 9 ('וכי תבאו מלחמה בארצכם על הצר הצרר אתכם והרעתם בחצצרת ונזכרתם לפני ה' אלהיכם ונושעתם מאיביכם'): 'במלחמת גוג הכתוב מדבר. אתה או' במלחמת גוג הכת' מד' או אינו מדבר אלא מכל מלחמות שבתו'. תל' לו' ונושעתם מאיביכם. אמרת צא וראה אי זו היא מלחמה שיש' נושעין ממנה ואין אחריה שעבוד, אין את מוצא אלא מלחמת גוג'. לפי דרשה זו, חובת התקיעה הנזכרת בתורה תחול רק במלחמת גוג ומגוג, באחרית הימים, שכן רק אז תתקיים במלואה ההבטחה 'ונושעתם מאיביכם'. לדעת כהנא (ספרי במדבר ג, עמ' 517), לא מן הנמנע שדרשה זו משקפת התנגדות לשימוש הנרחב בחצוצרות במלחמת אחרית הימים המתואר במה"מ. ראו פיאמנטה, החצוצרה, עמ' 261–263. [↑](#footnote-ref-10)
11. בוקמוהל, החצוצרה, עמ' 209; ישי, ספרות המלחמה, עמ' 42–43. פיאמנטה, החצוצרה, עמ' 42–51. [↑](#footnote-ref-11)
12. קימרון, מגילות מדבר יהודה, א, עמ' 113. פיאמנטה, החצוצרה, עמ' 51–55. [↑](#footnote-ref-12)
13. קימרון, מגילות מדבר יהודה, א, עמ' 117, 119–120, 128–130. [↑](#footnote-ref-13)
14. לדיון במשמעות הקולית והמוזיקלית של המונחים הקוליים הנזכרים במגילה ראו: M. Piamenta, ̔Trumpets and Shofarot in the War Scroll (1QM): Musical and Terminological Insights̕, *HUCA* 92 (2022), pp. 15–45. (להלן: פיאמנטה, החצוצרות והשופרות). [↑](#footnote-ref-14)
15. למשל, ספרו של יוסף בן-מתתיהו, תולדות מלחמת היהודים ברומאים (שחובר כנראה בשנות השבעים של המאה הראשונה לספירה [מהדורת אולמן, עמ' 35]), Strategemata שחובר בידי סקסטוס יוליוס פרונטינוס בסוף המאה הראשונה לספירה, או בתחילת המאה השנייה לספירה (מהדורת גילולה, עמ' 1), ועוד. [↑](#footnote-ref-15)
16. הממצא הבולט ביותר הינו עמוד טריאנוס שברומא, שהקמתו הושלמה בשנת 113 לספירה. גובהו של העמוד
כ-44 מ' וגובה בסיסו כ-7.6 מ', והוא מעוטר בתבליט המופיע באפריז ספיראלי עולה שאורכו כ-183 מ', בו מוצגות 157 סצנות המתארות את קרבות הניצחון של צבאות טריאנוס על הדאקים, שנערכו בין השנים 101 ל-106 לספירה (דייויס, המוות והקיסר, עמ' 27–32; ראב, האומן והלוחם, עמ' 28). [↑](#footnote-ref-16)
17. על סוג חצוצרה זה והיחס בין תיאורו במקורות ספרותיים שונים לשרידים שנמצאו בחפירות ארכיאולוגיות ראו פיאמנטה, החצוצרה, עמ' 88 הערות 445, 446 והספרות הנזכרת שם. הטובה הייתה חצוצרה ישרה שאורכה היה 1.20–1.40 מ'. היא הורכבה מחוליות העשויות מברונזה שחוברו זו לזו ומפיה נפרדת שנעשתה מקרן בהמה או מעצם. הטובה התאפיינה בצינור צר שהלך והתרחב בקצהו לכדי צורת פעמון. מאפייניה הצורניים של הטובה ואופן הנשיפה בכלי זה מתוארים היטב על גבי עמוד טריאנוס (קוארלי, עמוד טריאנוס, עמ' 53: Plate 9). [↑](#footnote-ref-17)
18. מילנר, התורה הצבאית, מבוא, עמ' 37; גיליבר, אומנות המלחמה, עמ' 177. זהו החיבור הרומי היחיד הנמצא בידינו, העוסק באופן נרחב בהיבטים הטקטיים והארגוניים שאפיינו את הצבאות הרומיים בימי שלום ובשדה הקרב. על פי הדעה הרווחת, חיבור זה מבוסס על חיבורים קדומים יותר שעסקו אף הם בתיאור הצבאות הרומיים, כגון חיבורו של פרונטינוס Strategemata, שהוזכר לעיל בהערה 15 (מהדורת גילולה, עמ' 1). [↑](#footnote-ref-18)
19. מילנר, התורה הצבאית, עמ' 56; ריב, התורה הצבאית, עמ' 56. [↑](#footnote-ref-19)
20. פיאמנטה, החצוצרה עמ' 88 הערה 449 והספרות הנזכרת שם. כפי שיובא בהמשך, על פי התיאור המופיע במקומות שונים על גבי עמוד טריאנוס, לצד תפקידה של הטובה כאמצעי להעברת סיגנלים בשדה הקרב ובשגרת המחנה, כלי זה שימש גם בטקסים פולחניים שנערכו בתחום מחנה הלגיון. [↑](#footnote-ref-20)
21. קימרון, מגילות מדבר יהודה א, עמ' 113. [↑](#footnote-ref-21)
22. קימרון, מגילות מדבר יהודה א, עמ' 119. [↑](#footnote-ref-22)
23. על סוג חצוצרה זה והיחס בין תיאורו במקורות ספרותיים שונים לשרידים שנמצאו בחפירות ארכיאולוגיות ראו פיאמנטה, החצוצרה, עמ' 89 הערה 452 והספרות הנזכרת שם. הקורנו הייתה חצוצרה עגולה, בעלת צינור דק שהתרחב בקצהו לכדי צורת פעמון צר. אורכה היה כ-3.30 מ' והיא נעשתה מברונזה או מכסף המשולב בקרן בהמה. בשל אורכה ומשקלה, הקורנו עוצבה בצורה מעגלית ונישאה על כתפו של הנגן באמצעות מוט עץ שחובר לקוטרה. מאפייניה הצורניים של הקורנו ואופן נשיאתה מומחשים היטב על גבי עמוד טריאנוס (קוארלי, עמוד טריאנוס, עמ' 53). [↑](#footnote-ref-23)
24. פיאמנטה, החצוצרה, עמ' 89 הערה 453 והספרות הנזכרת שם. [↑](#footnote-ref-24)
25. פדי, מכונת המלחמה, עמ' 36; מק'קינון, טובה, עמ' 861; זיולקובסקי, הבוקינה הרומית, עמ' 36. [↑](#footnote-ref-25)
26. לפר ופרר, עמוד טריאנוס, עמ' 158; לה בוהק, הצבא הרומי, עמ' 49; מק'קינון, טובה, עמ' 861. [↑](#footnote-ref-26)
27. ידין, בני אור בבני חושך, עמ' 105. [↑](#footnote-ref-27)
28. קימרון, מגילות מדבר יהודה א, עמ' 119. [↑](#footnote-ref-28)
29. בנוסף לתפקידה של הקורנו כאמצעי להעברת פקודות בשדה הקרב, על פי תיאורים שונים המופיעים על גבי עמוד טריאנוס (שידונו להלן), עולה שבדומה לטובה גם הקורנו הושמעה בטקסים פולחניים שנערכו במחנה הלגיון. [↑](#footnote-ref-29)
30. הבוקינה הייתה חצוצרה קצרה ומעוגלת מעט, בעלת צינור צר שהתרחב בקצהו לכדי צורת פעמון צר (פיאמנטה, החצוצרה, עמ' 90 הערה 459 והספרות הנזכרת שם). הבוקינה נעשתה תחילה מקרן בהמה שלעיתים צופתה בברונזה. בשלב מאוחר יותר נעשתה מברונזה בלבד. בתחילה, היה זה כלי פשוט ששימש כפריים ורועי צאן. בשלב מאוחר יותר החל השימוש בכלי זה למטרות צבאיות (מק'קינון, בוקינה, עמ' 531; זיולקובסקי, הבוקינה הרומית, עמ' 44). על פי פוליביוס, היסטוריה ו, לה 12 (פאטון, פוליביוס ג, ספר 6, עמ' 389), הבוקינה שימשה כדי להודיע על מועדי החלפת המשמרות במהלך שעות הלילה. על פי ווגטיוס, הבוקינה שימשה על מנת להודיע על הגעתו של הקיסר לתחומי המחנה ועל תחילתו של טקס הוצאה להורג (רוסי, עמוד טריאנוס, עמ' 74; שפידל, הצבא הרומי, עמ' 154). [↑](#footnote-ref-30)
31. הליטוס הייתה חצוצרה ישרה בעלת צינור צר שהתרחב בקצהו לכדי צורת פעמון צר ומעוקל מעט. אורכה היה
כ-1.50 מ' עד 1.60 מ' והיא הייתה עשויה מברונזה. כלי זה שימש ככל הנראה בשדה הקרב, בידי הפרשים (פיאמנטה, החצוצרה, עמ' 90 הערות 466, 467). [↑](#footnote-ref-31)
32. החיילים הרומים עשו כנראה שימוש גם בכלי זה שמקורו קלטי. הקרניקס הייתה חצוצרה גדולה מברונזה שהוחזקה במאונך והורכבה מצינור ישר וארוך שבקצהו חוברה קרן שור או חלק מתכת שעוצב כחיה הפוערת את פיה (טאר, החצוצרה, עמ' 26; מונטגו, מקורות והתפתחות עמ' 106). חצוצרה זו הפיקה כנראה קולות חזקים מאוד ושימשה בעיקר לשם הטלת מורא בקרב חיילי האויב (רולינגס, הלוחמה הקלטית והאיברית, עמ' 162, 166–167). [↑](#footnote-ref-32)
33. קימרון, מגילות מדבר יהודה א, עמ' 119, 128. [↑](#footnote-ref-33)
34. פיאמנטה, החצוצרות והשופרות, עמ' 33–34. [↑](#footnote-ref-34)
35. פיאמנטה, החצוצרה, עמ' 91 הערה 472 והספרות הנזכרת שם. [↑](#footnote-ref-35)
36. לפר ופרר, עמוד טריאנוס, עמ' 159; קוארלי, עמוד טריאנוס, עמ' 53. [↑](#footnote-ref-36)
37. קוארלי, עמוד טריאנוס, עמ' 99. [↑](#footnote-ref-37)
38. מונומנט זה, נמצא בעיר אדמקליסי שבדרום מזרח רומניה של ימינו והוקדש בשנת 107 או 108 לספירה בידי טריאנוס למארס, אל המלחמה, לכבוד הניצחון על הדאקים בקרב שנערך בין השנים 101–102 לספירה. [↑](#footnote-ref-38)
39. ריצ'מונד, עמוד טריאנוס ב, עמ' 43–49; דייויס, המוות והקיסר, עמ' 63–64. [↑](#footnote-ref-39)
40. פדי, מכונת המלחמה, עמ' 23. [↑](#footnote-ref-40)
41. ראו לעיל הערה 30. [↑](#footnote-ref-41)
42. מהדורת אולמן, עמ' 320. ידין, בני אור בבני חושך, עמ' 104. בנוסח ביוונית המונח 'חצוצרות' נקרא: σάλπιγγες ((salpinges. ראו: Josephus, *The Jewish War*, Books I-III, H. St. J. Thackeray (trans.), Vol. 2, Harvard University Press 1926, p. 600. (להלן: ת'אקריי ב, מלחמת היהודים). על המונח 'סלפינקס' ראו לעיל הערה 8. [↑](#footnote-ref-42)
43. סקסטוס יוליוס פרונטינוס, שימש כסנטור רומי בין השנים 69–117 לספירה. קודם לכן שירת בצבא הרומי והיה חבר בסנט. חיבורו Startegemata, עוסק באומנות המלחמה ומכיל אוסף של מאורעות ותחבולות מלחמה שמקורם בניסיונו הצבאי ובחיבורים יווניים ורומיים קודמים (גיליבר, אומנות המלחמה עמ' 174; מהדורת גילולה, עמ' 1). [↑](#footnote-ref-43)
44. מהדורת גילולה, עמ' 23. לדבריה, בעמ' 122, המאורע התרחש בשנת 90 לפנה"ס. בנוסח בלטינית המונח 'מחצצר' נקרא: bucinatore. ראו: Frontinus, Sextus Julius, *Strategemata*, Leipzig: B. G. Teubner 1990, p. 16 (להלן: פרונטינוס, סטרטגמה). על החצוצרה הרומית המכונה: bucina ראו לעיל הערה 30 וכן להלן. [↑](#footnote-ref-44)
45. מהדורת אולמן, עמ' 320. בנוסח ביוונית המונח 'חצוצרה' נקרא: σάλπιγξ (salpinx). ת'אקריי ב, מלחמת היהודים, עמ' 602. [↑](#footnote-ref-45)
46. מהדורת גילולה, עמ' 15. לדבריה, בעמ' 111, קרסוס שימש כמצביא בצבא הרומי בשנת 71 לפנה"ס. בנוסח בלטינית המונח 'חצוצרה' נקרא: tubam (פרונטינוס, סטרטגמה, עמ' 6). על החצוצרה הרומית המכונה: tuba ראו לעיל הערה 17. [↑](#footnote-ref-46)
47. קימרון, מגילות מדבר יהודה א, עמ' 113. ידין, בני אור בבני חושך, עמ' 87. [↑](#footnote-ref-47)
48. מילנר, התורה הצבאית, עמ' 56–57, 72; ריב, התורה הצבאית, עמ' 56, 73. [↑](#footnote-ref-48)
49. לפר ופרר, עמוד טריאנוס, עמ' 158; פדי, מכונת המלחמה, עמ' 20, 37. [↑](#footnote-ref-49)
50. דף ח 8–9, דף טז 7 (קימרון, מגילות מדבר יהודה א, עמ' 119, 128). [↑](#footnote-ref-50)
51. 'ותקעו להמה הכוהנים בחצוצרות המרדוף ונחל[קו] על כול האויב לרדף כלה' (קימרון, מגילות מדבר יהודה א, עמ' 120). [↑](#footnote-ref-51)
52. המכונות בדף ג 2, 9 ובדף ז 13 בשם: 'חצוצרות המרדף' (קימרון, מגילות מדבר יהודה א, עמ' 113, 117). [↑](#footnote-ref-52)
53. 'החצוצרות תהיינה מריעות לנצח אנשי הקלע עד כלותם להשליך שבע פעמים ואחר יתקעו להם הכוהנים בחצוצרות המשוב ובאו ליד המערכה הראישונה להתיצב על מעמדם' (קימרון, מגילות מדבר יהודה א, עמ' 119). [↑](#footnote-ref-53)
54. מהדורת אולמן, עמ' 296; ידין, בני אור בבני חושך, עמ' 104; דרייבר, הבעיה, עמ' 182. בנוסח ביוונית המונח 'חצוצרה' נקרא: σάλπιγγος (salpingos). ת'אקריי ב, מלחמת היהודים, עמ' 544. [↑](#footnote-ref-54)
55. פדי, מכונת המלחמה, עמ' 34. [↑](#footnote-ref-55)
56. ראו הערה 53. [↑](#footnote-ref-56)
57. מהדורת אולמן, עמ' 516–517. בנוסח ביוונית המונח 'חצוצרן' נקרא: σαλπικτῇ (salpikti), ואילו 'חצוצרה' נקראת:σάλπιγξ  (salpinx). ראו:Josephus, *The Jewish War*, Books IV–VII, H. St. J. Thackeray (trans.), Vol. 3, Harvard University Press 1926, p. 396. (להלן: ת'אקריי ג, מלחמת היהודים). [↑](#footnote-ref-57)
58. מהדורת גילולה, עמ' 60. לדבריה, בעמוד 133, מאורע זה התרחש בשנת 69 לפנה"ס. המקבילה בלטינית לתרגומה של גילולה את המילים 'ציווה להריע בחצוצרות' היא: signa canere iussit (פרונטינוס, סטרטגמה, עמ' 59). [↑](#footnote-ref-58)
59. מהדורת גילולה, עמ' 76. לדבריה, בעמוד 162, מצור זה נערך בשנת 107 לפנה"ס. בנוסח בלטינית הצירוף 'תוקעי חצוצרות' נקרא: Aeneatores (פרונטינוס, סטרטגמה, עמ' 79). כפי שיובא להלן, זהו הכינוי הכללי לתוקעי החצוצרות בלגיונות הרומיים. [↑](#footnote-ref-59)
60. מהדורת אולמן, עמ' 338. בנוסח ביוונית המונח 'חצוצרה' נקרא: σαλπικταὶ (salpiktai). ת'אקריי ב, מלחמת היהודים, עמ' 652. [↑](#footnote-ref-60)
61. פיאמנטה, החצוצרות והשופרות, עמ' 38–40. [↑](#footnote-ref-61)
62. קימרון, מגילות מדבר יהודה א, עמ' 113. ידין, בני אור בבני חושך, עמ' 87. [↑](#footnote-ref-62)
63. מהדורת אולמן, עמ' 325. בנוסח ביוונית המונח 'מחצצרים' נקרא: σαλπικταὶ (salpiktai). ת'אקריי ב, מלחמת היהודים, עמ' 612. [↑](#footnote-ref-63)
64. מהדורת אולמן, עמ' 444. בנוסח ביוונית המונח 'חצוצרות' נקרא: σαλπικταὶ (salpiktai). ת'אקריי ג, מלחמת היהודים, עמ' 214. [↑](#footnote-ref-64)
65. קוארלי, עמוד טריאנוס, עמ' 50, 86, 173–174, 176, 195. [↑](#footnote-ref-65)
66. ידין, בני אור בבני חושך, עמ' 105. [↑](#footnote-ref-66)
67. שנערך בארץ ישראל בסוף המאה החמישית או תחילת המאה השישית לספירה. (קדרי, מדרשי האגדה, עמ' 306; הירשמן וקדרי, מדרש אגדה, עמ' 517–518, 523–524). [↑](#footnote-ref-67)
68. לדברי מרגליות, ויקרא רבה, עמ' תרעד, בחילופי נוסח שונים נכתב: 'קרנות'. הלוי, ויקרא רבה, עמ' 369, מציע שאלו הם שופרות. יתכן שמדובר בהתייחסות אל הקורנו הרומית, או אל הקארניקס הקלטית שתוארו לעיל. [↑](#footnote-ref-68)
69. לדעת מירקין, ויקרא רבה, עמ' 111, הלוי, ויקרא רבה, עמ' 369 ומרגליות, ויקרא רבה, עמ' תרעד, זוהי הבוקינה הרומית שתוארה לעיל. [↑](#footnote-ref-69)
70. לדברי מרגליות, ויקרא רבה, עמ' תרעד, בחילופי נוסח שונים נכתב: 'ספרפיות', 'סלפיכוס', 'סלפירם' ו-'סלפי רגסי'. הוא מציע שמדובר בהתייחסות אל החצוצרה היוונית הקרויה: סלפינקס (Salpinx). [↑](#footnote-ref-70)
71. קורנליוס טאקיטוס, חי בין השנים 56–120 לספירה. חיבורו Annals, נכתב ככל הנראה בתחילת המאה השנייה לספירה, ועוסק בהיסטוריה של האימפריה הרומית במאה הראשונה לספירה (פלדהר, היסטוריונים, עמ' 415). [↑](#footnote-ref-71)
72. וודמן, טאקיטוס, עמ' 16; וובסטר, הצבא הרומי, עמ' 13; סאות'רן, הצבא הרומי, עמ' 159. בנוסח בלטינית חצוצרות וקרנות אלו מכונות: tubarum cornuumque. ראו: The Annals of Tacitus: Books 1-6 edited with a commentary. Vol. I: Annals 1.1-54, [F. R. D. Goodyear (Ed. )](https://www.abebooks.com/book-search/author/tacitus-goodyear/), Cambridge University Press, 1972, p. 65. על החצוצרות הרומיות מסוג tuba ו-cornu ראו לעיל הערות 17, 23. [↑](#footnote-ref-72)
73. לפר ופרר, עמוד טריאנוס, עמ' 159; קוארלי, עמוד טריאנוס, עמ' 53. [↑](#footnote-ref-73)
74. קוארלי, עמוד טריאנוס, עמ' 99. [↑](#footnote-ref-74)
75. קוארלי, עמוד טריאנוס, עמ' 168. [↑](#footnote-ref-75)
76. פיאמנטה, החצוצרה, עמ' 98 הערה 518 והספרות הנזכרת שם. [↑](#footnote-ref-76)
77. מרקוס טרנטיוס וארו, חי בין השנים 116–27 לפנה"ס ושימש כפקיד רם דרג בתקופתו של יוליוס קיסר ואף כמפקד בצבאותיו של פומפיוס. חיבורו De Lingua Latina, חובר בין השנים 47–45 לפנה"ס ועוסק בשפה הלטינית (קנט, וארו, עמ' vii–ix, באטרפילד, וארו ואריוס, עמ' 2). [↑](#footnote-ref-77)
78. קנט, וארו, כרך 1, עמ' 112–113. [↑](#footnote-ref-78)
79. פיאמנטה, החצוצרה, עמ' 98 הערה 521 והספרות הנזכרת שם. [↑](#footnote-ref-79)
80. אדקינס ואדקינס, החיים ברומא, עמ' 283–284; מק'קינון, טובה, עמ' 861; קוליאדה, כלי נגינה, עמ' 86. [↑](#footnote-ref-80)
81. פיאמנטה, החצוצרה, עמ' 98 הערה 523 והספרות הנזכרת שם. [↑](#footnote-ref-81)
82. למשל בדף ז 12: 'הכוהן האחד יהיה מהלך על פני כול אנשי המערכה לחזק ידיהם במלחמה', ובדף טו 4–5: 'ועמד כוהן הראש ואחיו הכ[והנים] והלויים וכול אנשי הסרך עמו וקרא באוזניהם את תפלת מועד המלח]מה' (קימרון, מגילות מדבר יהודה א, עמ' 117, 126). [↑](#footnote-ref-82)
83. שצמן, היבטים צבאיים, עמ' 368–369. [↑](#footnote-ref-83)
84. פיאמנטה, החצוצרה, עמ' 99 הערות 526, 527 והספרות הנזכרת שם. [↑](#footnote-ref-84)
85. אלבק, משנה, מועד, עמ' 275; ליברמן, תוספתא כפשוטה, ד, עמ' 893; זאב ספראי [בשיתוף עם שמואל ספראי וחנה ספראי], סוכה, עמ' 258–259. למשל: משנה תמיד ז, ג; משנה סוכה ד, ה; משנה סוכה ד, ט; משנה סוכה ה, ד; משנה פסחים ה, ה-ו; תוספתא תענית א, י ועוד. [↑](#footnote-ref-85)
86. פיאמנטה, החצוצרה, עמ' 100 הערה 529 והספרות הנזכרת שם. [↑](#footnote-ref-86)
87. דף טז 3–9, וכן בדף יז 10–15 (קימרון, מגילות מדבר יהודה א, עמ' 128, 129). [↑](#footnote-ref-87)
88. קימרון, מגילות מדבר יהודה א, עמ' 119. [↑](#footnote-ref-88)
89. קימרון, מגילות מדבר יהודה א, עמ' 119. [↑](#footnote-ref-89)
90. סיבת חשיבותן של החצוצרות בתעניות על פי ספרות התנאים, נובעת ככל הנראה מהרחבה תנאית, הרואה בכתוב בספר במדבר י 9 ('וכי תבאו מלחמה בארצכם על הצר הצרר אתכם והרעתם בחצצרות ונזכרתם לפני ה' אלהיכם ונושעתם מאיביכם'), התייחסות לשימוש בחצוצרות בתעניות לא רק במלחמה אלא גם על כל צרה הבאה על הציבור. פיאמנטה, החצוצרה, עמ' 206–210. [↑](#footnote-ref-90)
91. פיאמנטה, החצוצרות והשופרות, עמ' 34–38. [↑](#footnote-ref-91)
92. קימרון, מגילות מדבר יהודה א, עמ' 119, 120, 128, 129. [↑](#footnote-ref-92)